Nogironlar va keksalarni bepul sanatoriya-kurort yo‘llanmalari bilan ta’minlash tartibi to‘g‘risidagi yo‘riqnomaga o‘zgartirishlar va qo‘shimcha kiritish haqida

O‘zbekiston Respublikasi Vazirlar Mahkamasining 2014-yil 24-dekabrdagi 361-son “O‘zbekiston Respublikasi Prezidentining “1941 — 1945-yillardagi urush va mehnat fronti faxriylarini ijtimoiy qo‘llab-quvvatlashni yanada kuchaytirish chora-tadbirlari to‘g‘risida” 2014-yil 13-oktabrdagi PF-4658-son Farmonini amalga oshirish chora-tadbirlari haqida”gi qaroriga muvofiq O‘zbekiston Respublikasi Mehnat va aholini ijtimoiy muhofaza qilish vazirligi va Moliya vazirligi qaror qiladi:
 1. O‘zbekiston Respublikasi Mehnat va aholini ijtimoiy muhofaza qilish vazirligi va Moliya vazirligining 2012-yil 15-martdagi 15 va 29-son qarori (ro‘yxat raqami 2356, 2012-yil 27-aprel) (O‘zbekiston Respublikasi qonun hujjatlari to‘plami, 2012-y., 17-son, 200-modda) bilan tasdiqlangan Nogironlar va keksalarni bepul sanatoriya-kurort yo‘llanmalari bilan ta’minlash tartibi to‘g‘risidagi yo‘riqnomaga ilovaga muvofiq o‘zgartirishlar va qo‘shimcha kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 1-band quyidagi tahrirda bayon etilsin:
 “1. Mazkur Yo‘riqnomaga muvofiq yo‘llanmalar O‘zbekiston Respublikasi Mehnat va aholini ijtimoiy muhofaza qilish vazirligining keksalar va nogironlar, urush va mehnat faxriylari uchun sanatoriylariga (bundan buyon matnda sanatoriylar deb yuritiladi) beriladi.
 1941 — 1945-yillardagi urush va mehnat fronti faxriylarini sanatoriy-sog‘lomlashtirish muassasalariga yuborish Vazirlar Mahkamasining 2014-yil 24-dekabrdagi 361-son qarori bilan tasdiqlangan 1941 — 1945-yillardagi urush va mehnat fronti faxriylarini O‘zbekiston Respublikasi Mehnat va aholini ijtimoiy muhofaza qilish vazirligiga, O‘zbekiston Kasaba uyushmalari Federatsiyasi Kengashiga hamda davlat va xo‘jalik boshqaruvi organlariga qarashli sanatoriy-sog‘lomlashtirish muassasalarida sog‘lomlashtirish tartibi to‘g‘risidagi nizomga muvofiq amalga oshiriladi.”.
 2. 3 va 4-bandlar quyidagi tahrirda bayon etilsin:
 “3. Yo‘llanmalardan foydalanuvchi nogironlar va keksalar toifasiga quyidagi shaxslar kiradi:
 urush nogironlariga va qatnashchilariga tenglashtirilgan shaxslar;
 halok bo‘lgan harbiy xizmatchilarning beva xotinlari (beva erlari);
 respublika ahamiyatiga molik shaxsiy pensiya oluvchi shaxslar;
 Chernobil AES halokati oqibatida nurlanish kasalligiga chalingan va uni boshidan kechirgan shaxslar, shuningdek Chernobil halokati sababli nogiron bo‘lib qolgan shaxslar;
 yadro poligonlari va boshqa radiatsiya-yadro obyektlarida harbiy xizmatni o‘tagan shaxslar;
 I va II-guruh nogironlari, ko‘zi ojiz I-guruh nogironini kuzatib boruvchi shaxs;
 yolg‘iz keksalar;
 yoshga doir pensionerlar.
 4. Yo‘llanmalarni berish davriyligi:
 a) har yili (navbat asosida):
 urush nogironlariga tenglashtirilgan shaxslarga;
 respublika ahamiyatiga molik shaxsiy pensiya oluvchi shaxslarga;
 Chernobil AES halokati oqibatida nurlanish kasalligiga chalingan va uni boshidan kechirgan shaxslar, shuningdek Chernobil halokati sababli nogiron bo‘lib qolgan shaxslarga;
 yadro poligonlari va boshqa radiatsiya-yadro obyektlarida harbiy xizmatni o‘tagan shaxslarga;
 yolg‘iz keksalarga;
 b) ikki yilda bir marotaba (navbat asosida):
 urush qatnashchilariga tenglashtirilgan shaxslarga;
 halok bo‘lgan harbiy xizmatchilarning beva xotinlariga (beva erlariga);
 I va II-guruh nogironlari, ko‘zi ojiz I-guruh nogironini kuzatib boruvchi shaxsga;
 v) sanatoriylarda bo‘sh o‘rin mavjud bo‘lgan taqdirda, navbat asosida, ammo 3 yilda 1 marotaba − yoshga doir pensionerlarga.”.
 3. 5-bandda:
 birinchi xatboshidagi “O‘zbekiston Respublikasi Mehnat va aholini ijtimoiy muhofaza qilish vazirligi (bundan buyon matnda vazirlik deb yuritiladi)” degan so‘zlar “O‘zbekiston Respublikasi Mehnat va aholini ijtimoiy muhofaza qilish vazirligi huzuridagi Nogironlarni sog‘lomlashtirish va protezlash milliy markazi (bundan buyon matnda milliy markaz deb yuritiladi)” degan so‘zlar bilan almashtirilsin;
 ikkinchi xatboshidagi “vazirlikka” degan so‘z “milliy markazga” degan so‘zlar bilan almashtirilsin.
 4. 6-bandning birinchi xatboshisidagi “vazirlikning” degan so‘z “milliy markazning” degan so‘zlar bilan almashtirilsin.
 5. 7-banddagi “vazirlikka” degan so‘z “milliy markazga” degan so‘zlar bilan almashtirilsin.
 6. 8-band quyidagi mazmundagi xatboshi bilan to‘ldirilsin:
 “Nogironlar va keksalar navbatdagi yo‘llanmani olish uchun ariza bilan murojaat qilish huquqiga mazkur Yo‘riqnomaning 4-bandida nazarda tutilgan yo‘llanmalarni berish davriyligi bo‘yicha belgilangan muddat kelgan vaqtda ega bo‘ladi.”.
 7. 9-band quyidagi tahrirda bayon etilsin:
 “9. Urush nogironlariga va qatnashchilariga tenglashtirilgan shaxslar uchun sanatoriylarga yo‘llanmalar birinchi navbatda beriladi.”.
 8. 10-band quyidagi tahrirda bayon etilsin:
 “10. Yo‘llanmalar nogironlar va keksalarga o‘n ikki kunga, yo‘llanmalarning amal qilish muddati boshlanishidan kamida 10 kun oldin, tibbiy xulosaga muvofiq beriladi.”. 
 9. 11-bandning yettinchi xatboshisidan “, OIV yuqqanlar” degan so‘zlar chiqarib tashlansin.
 10. 19 va 20-bandlardagi “Vazirlik” va “vazirlik” degan so‘zlar tegishlicha “Milliy markaz” va “milliy markaz”degan so‘zlar bilan almashtirilsin.
 11. Mazkur o‘zgartirishlar va qo‘shimcha O‘zbekiston Respublikasi Sog‘liqni saqlash vazirligi, O‘zbekiston Nogironlar jamiyati, O‘zbekiston Ko‘zi ojizlar jamiyati, O‘zbekiston Karlar jamiyati va “O‘zbekiston Chernobilchilari” Respublika Assotsiatsiyasi bilan kelishilgan.